Broj: 711-I-1092-P-553-22/23-07-23

Zagreb, 2. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Vjerana Piršića, OIB:** **…………, direktora trgovačkog društva Otok Krk energija d.o.o.**,na 9. sjednici održanoj 2. lipnja 2023., donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 17. rujna 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na 19. veljače 2022., obveznik Vjeran Piršić, direktor trgovačkog društva Otok Krk energija d.o.o., počinio je povredu** **članka 10. stavka 2. i članka 59. stavka 2. ZSSI-a.**
2. **Za povredu iz točke I. ove izreke, obvezniku Vjeranu Piršiću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Vjerana Piršića, direktor trgovačkog društva Otok Krk energija d.o.o., utvrdilo da navedeni obveznik nije sukladno članku 10. stavku 2. ZSSI-a odnosno članku 59. stavku 2. istoga Zakona podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1660-IK-2359/22-01-16 od 29. kolovoza 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022. sukladno uputi iz obrazloženja toga zaključka.

Obveznik je navedeni zaključak prema priloženoj dostavnici zaprimio 2. rujna 2022. te u utvrđenom roku nije podnio imovinsku karticu.

U tijeku postupka izvršen je uvid u zaključak Povjerenstva Broj: 711-I-1660-IK-2359/22-01-16 od 29. kolovoza 2022. s preslikom dostavnice, službenu bilješku od 14. studenoga 2022., podatke sudskog registra nadležnog trgovačkog suda, Registar imovinskih kartica te očitovanje obveznika od 8. svibnja 2023., 1. lipnja 2023. i 2. lipnja 2023.

Povjerenstvo je odlukom od 25. travnja 2023. u odnosu na obveznika Vjerana Piršića, direktora trgovačkog društva Otok Krk energija d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznika dopisom od 25. travnja 2023. Broj: 711-I-796-Pp-553-22/23-02-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je u očitovanju na navedenu obavijest, koje je u Povjerenstvu zaprimljeno 8. svibnja 2023., potvrdio da nije podnio imovinsku karticu za 2021. godinu.

Obveznik je u istom očitovanju naveo da imovinsku karticu nije ispunio na vrijeme uslijed niza osobnih i obiteljskih okolnosti te da u svojoj dokumentaciji nije pronašao pismena Povjerenstva. Ujedno ističe da je spreman ispuniti imovinsku karticu te moli za savjetodavnu (tehničku) podršku budući da nikad ranije nije ispunjavao imovinsku karticu.

Obveznik je Povjerenstvu porukom elektroničke pošte od 1. lipnja 2023. dostavio dopunu očitovanja ponavljajući u većem dijelu okolnosti koje je iznio u očitovanju od 8. svibnja 2023. te je naveo da je imovinska kartica izrađena i elektronički potpisana, a 2. lipnja 2023. je podnio imovinsku karticu obavještavajući Povjerenstvo porukom elektroničke pošte od istoga dana.

Uvidom u podatke sudskog registra Trgovačkog suda u Rijeci te u podatke dostavljene od strane jedinica lokalne i područne (regionalne) samouprave utvrđeno je da je Općina Baška jedini osnivač trgovačkog društva Otok Krk energija d.o.o. Nadalje, utvrđeno je da u trgovačkom društvu Otok Krk energija d.o.o. Vjeran Piršić obnaša funkciju direktora od 2. rujna 2019. slijedom čega je, a sukladno članku 3. stavku 1. točki 40. ZSSI-a, u obvezi postupati sukladno odredbama ZSSI-a kao obveznik u smislu istoga Zakona.

Obzirom na to da je za obnašatelje funkcije predsjednika ili člana uprave trgovačkih društava u kojima jedinice lokalne i područne (regionalne) samouprave imaju većinski udio, po prvi puta odredbama ZSSI-a propisan status obveznika toga Zakona, smatra da su osobe, koje su imenovane na navedenu funkciju prije stupanja ZSSI-a na snagu, postale obveznicima odnosno „stupile na dužnost“ u smislu toga Zakona danom njegova stupanja na snagu 25. prosinca 2021.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Uvidom u Registar imovinskih kartica Povjerenstvo je utvrdilo da je obveznik Vjeran Piršić 2. lipnja 2023. podnio imovinsku karticu povodom stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Nastavno na sve ranije navedeno, Povjerenstvo je utvrdilo da je obveznik Vjeran Piršić, direktor trgovačkog društva Otok Krk energija d.o.o., propustio po pisanom pozivu Povjerenstva, u danom roku, koji je protekao 17. rujna 2022., podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na 19. veljače 2022., slijedom čega je počinio povredu članka 10. stavka 2. i članka 59. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da je obveznik imovinsku karticu povodom stupanja na dužnost podnio na dan donošenja ove odluke, kao i da se radi o obvezniku koji po prvi put podnosi imovinsku karticu te da protiv obveznika Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je, posebno uvažavajući osobne i obiteljske okolnosti koje je naveo u svom očitovanju, utvrdilo primjerenim obvezniku za povredu odredbe članka 10. stavka 2. i članka 59. stavka 2. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Vjeran Piršić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana